Lilia ärasaatmine toimub 23.09 kell 11.00 Tallinnas Siselinna Tavandimajas Toonela tee 7.
Teatame kurbusega, et lahkunud on hea kolleeg Lilia Laul. Meenutama jääb teda sõbralikkus, suur elujõud, hea organiseerimisvõime ja palju kaasatud vabatahtlikke.
Lilia alustas tööd Punase Risti Tallinna seltsis 31 aastat tagasi. Toonane töö ei sarnanenud praegusega. Oli vaja luua hädasolijate register, sest esimestel aastatel riiklikku süsteemi ei olnud. Palju saadeti Eestisse välisriikidest toiduabi, ravimeid haiglatele, sisustust jm-d, mis kõik pidi jõudma õigesse kohta.
Tallinna selts avas supiköögid, ka see tegevus oli Lilia organiseerida. Lisaks jagati hädasolijatele igal nädalal toidupakke. Lilia organiseeris ka riideabi kogumisi ja jagamisi seltsi ruumides, abiks ikka vabatahtlikud. Oskus teha koostööd ja kaasata inimesi erinevatest valdkondadest panustama vabatahtlikuna ühiskonna heaks oli Liliale loomuomane.
Aastatega tegevusi lisandus: jõuluüritused, lastelaagrid, koolikottide jagamine puudustkannatavate perede lastele, jõulurõõmu viimine eakatele jpm. Nüüd viimastel aastatel ka Ukraina põgenike aitamine: nõustamine telefonitsi ja seltsi ruumides esmase abi jagamine.
Lilia tööd märgati ka väljaspool Eesti Punast Risti ja teda on tunnustanud mitmed organisatsioonid.
Kolleegide jaoks oli Lilia alati abivalmis ja sõbralik. Aitäh Lilia, et olid meiega ja jääd alati meie mõtetesse.
Sinu töökaaslased Eesti Punasest Ristist